*Euharistijsko klanjanje – 9. kolovoza 2024.*

***„MUDROST ŽIVLJENJA“***

***Uvodna pjesma:*** *„Klanjam ti se smjerno“*

***Uvodno razmatranje:***

Nalazimo se, Gospodine, pred sakramentom koji nas združuje s Tobom. Sinom i vječnom Riječi Očevom, s Tobom, Sinom Čovječjim. U Oltarskom otajstvu Tvoje je čovještvo zalog koji nas povezuje s Tvojim božanstvom. Tvoje nas čovještvo dodiruje i posvećuje. Dopusti nam stoga, da po ovom sakramentu postanemo što jesmo: ljudi, neporočni i iskreni tijelom i dušom, ljudi u kojima sama prisutnost Tvoje milosti postaje znakovita i djelotvorna za one koji su s nama i žive s nama, za one kojima nam je služiti.

Idi preda mnom Gospodine jer bez tebe nemam snage poravnati uzvisine koje se koče na putu, otvoriti vrata koja se zatvaraju pred tvojom ljubavlju, slomiti željezne okove grijeha i opačine koje me stežu. Daruj mi tajno blago i skriveno bogatstvo tvojega Duha. Gospodine, usmjeri moj duh prema svojim visinama. Želim ponizno promatrati tvoju slavu i tvoje božansko lice. Primi me kako siromaha koji praznih ruku stoji pred tobom.

***Evanđelje; Mt 25, 1-13***

U ono vrijeme: Reče Isus svojim učenicima ovu prispodobu: »Kraljevstvo će nebesko biti kao kad deset djevica uzeše svoje svjetiljke i iziđoše u susret zaručniku. Pet ih bijaše ludih, a pet mudrih. Lude uzeše svjetiljke, ali ne uzeše sa sobom ulja. Mudre pak zajedno sa svjetiljkama uzeše u posudama ulja.« »Budući da je zaručnik okasnio, sve one zadrijemaše i pozaspaše. O ponoći nasta vika: ‘Evo zaručnika! Iziđite mu u susret!’ Tada ustadoše sve one djevice i urediše svoje svjetiljke. Lude tada rekoše mudrima: ‘Dajte nam od svoga ulja, gase nam se svjetiljke!’ Mudre im odgovore: ‘Nipošto! Ne bi doteklo nama i vama. Pođite radije k prodavačima i kupite!’« »Dok one odoše kupiti, dođe zaručnik: koje bijahu pripravne, uđoše s njim na svadbu i zatvore se vrata. Poslije dođu i ostale djevice pa stanu dozivati: ‘Gospodine! Gospodine! Otvori nam!’ A on im odgovori: ‘Zaista kažem vam, ne poznam vas!’ Bdijte dakle jer ne znate dana ni časa!«

***Pjesma:*** *„Kao košuta“*

Sabrani ovdje kraj tebe Gospodine zapitajmo se; Imamo li dovoljno ulja u sebi da održimo svjetlost vlastite vjere?

**Imati ulja znači imati vjere u svom životu, i to imati takvu vjeru koja će nas poticati da djelujemo u svijetu tako da svijetle naša djela dobrotom i ljubavlju**. Onaj koji **ima ulja u svijeći**, on se ne obazire previše na sebe, već gleda druge i dijeli svoje svjetlo sa drugima, svoju dobrotu usmjerava drugima.

**Možda, dok Vi živite na “svjetlu”, netko prolazi kroz mračnu fazu života**u kojoj ga pritišću obaveze, problemi u obitelji, nerazumijevanje okoline. Takvi ljudi trebaju vaše svjetlo, trebaju Vašu dobrotu, toplinu Vašega srca. Nemojte im okretati leđa i skrivat svoje svjetlo kada ih vidite. **Vama se ulje - život u vjeri dalo kako bi vaše svjetlo svijetlilo drugima, a ne samo vama**. Mudre djevice vode računa **o svom ulju - o svojoj vjeri**. **Njihovo postupanje ravno je postupanju onog čovjeka koji je razloge svog ponašanja, razloge davanja dobra životna primjera našao u drugome, a ne u sebi**. Naša **vjera oplemenjuje našu ljudskost i čini da ona svijetli kroz naše postupke**.

Nosimo dakle sa sobom kroz život i kroz noć naših duša svoje ulje mudrosti, radosti, odgovornosti, budnosti. Ako i zaspemo od umora zbog svega što nosimo u sebi, ne bojmo se! Naše svjetiljke će gorjeti, a i uvijek će biti onih koji bdiju nad nama i potiču nas da iziđemo u susret zaručniku.

***Iz pouka bl. Marije Propetog Isusa***

Ako cijeli svijet mora živjeti po vjeri, ufanju i ljubavi, to vi drage sestre i djevice morate posebno, jer smo zato odabrane da po vjeri i ljubavi Božjoj živimo. Stoga se ozbiljno pripravite kao mudre djevice, da imate ulja u svojim svjetiljkama, svijeća je vjera, a ljubav je ulje, koje svjetiljku podržava, da tako budete oboružane, da budu bokovi vaši opasani, a svijeća goruća u vašim rukama, čekajući božanskog Zaručnika.

Pripravljajte se velikom ljubavlju za ovo kratko vrijeme što smo na zemlji. Pripravljajte se radom i žrtvama, toliki vas rad čeka - duše djece da ih spasite. Rekao je Krist svojim učenicima, a po tome i vama: »Pođite dakle i učinite mojim učenicima sve narode« (Mt 28, 19). Ali zato treba priprave. Treba da budete majka i svima sve. Zato drage sestre zbiljski se pripravite za rad u vinogradu Gospodnjem, jer vas Krist šalje. On je rekao: »I evo ja sam s vama u sve dane do svršetka svijeta!« (Mt 28, 20). Nemojte to nikada zaboraviti, jer on je uz vas, neka vas jača i krijepi uvijek.

Zato ništa neka ne bude u vama tmurno i rastreseno, nego oko vedro, pamet bistra i pažljiva. Kad vidite svoje sestre da su u nevolji, dijete u opasnosti nemojte ih pustiti, nego pomognite i spasite što možete. Ona koja prolazi mirno uza bijedu i nevolju, ne obazirući se na nju ne može biti redovnica, spasiteljica bijednih i pomoć čovječanstva. Pa i svaku stvar koju možete dužne ste spašavati. Gdjegod stupite vašom nogom, gdjegod krenete, svakome pomažite štogod se može. Ali zato, drage sestre, treba znanja, spretnosti i domišljatosti. Za to steći treba imati dobru volju. Bog će dati znanje samo ako mi imamo dobru volju. Ako nemate dobre volje da radite za Boga nećete ništa učiniti. Sv. Franjo imao je dobru volju i što sve nije učinio na tom svijetu?

Bog se obično služi malenima i neznatnima zato, ne strašite se teškoća, nego pouzdajući se u pomoć Božju odvažno idite naprijed misleći: »Bog je sa mnom, s njime mogu sve!« Neka milost Duha Svetoga koji od Oca i Sina ishodi bude s vama, da činite dobra djela, koja on od vas traži.

***Pjesma****: “Ti si Bog“*

***Završna molitva***

Gospodine, zahvaljujemo Ti za naš život i život ove naše mile Družbe, naše župne zajednice. Zahvaljujemo Ti za ovo mjesto, ovu crkvu, koja nas sve okuplja oko tebe. Znamo da koračaš s nama i da ćeš nas sve privući k sebi u vječnu zajednicu tvojih vjernika. I zato smo radosni, Gospodine. Imamo radost u srcu jer znamo da smo Tvoji i jer znamo da nas vodiš na mjesto gdje Ti vječno prebivaš. Već sada Gospodine ispuni naša srca radošću i nadom, nadom u Tvoje obećanje, radošću zbog Tvoje prisutnosti. Daj nam ono za čime nam srca čeznu. Daj nam da budemo zajednica ljubavi, vjere i nade u ovome svijetu. Ovu Ti molitvu ne prikazujemo pojedinačno, već zajedno, kao dio tijela Kristova.

***Divnoj dakle Tajni ovoj***

***Blagoslovljen budu Bog!***

***Pjesma:*** *„ Zahvali“*